Дін әрқашан адамзат қоғамында тек рухани сенім жүйесі ғана емес, сонымен қатар әлеуметтік құрылымдар мен мәдени нормалар қалыптастырушы институт ретінде де өз орнын алған. Сол себепті көптеген әлеуметтік мәселелерді зерттеу және шешуде діннің қалай әсер ететініне байланысты сұраққа жүгінеміз.

 21-ші ғасыр – адамзаттың дамуы мен технологияның қарқынды жетістіктері дәуірі болғанымен, әйелдердің қоғамдағы орны әлі де айқын түрде белгіленбеген және көбінесе азшылық ретінде қарастырылып отыр. Әйел адам – жарты әлемді құрайтын, тең құқылы азаматша болғанымен, оған толыққанды құқығына қол жеткізе алмауда. Осы тұрғыда қоғамда әйел бейнесін қалыптастыруда дін қандай рөл атқарады?

Алдымен мен ешбір дінді немесе мәдениетті әйелдерге зорлық-зомбылық жасауға, қорлауға немесе олардың құқықтарын бұзуға шақырады деп есептемеймін. Осы тұрғыда Исламның алғашқы кезеңдерінде әйелдерге қандай оң мүмкіндіктер берілгенін атап өткім келеді.

Исламның пайда болу дәуірінде әйелдерге белгілі бір құқықтар мен мүмкіндіктер берілген еді. Мысалы, Мұхаммед Пайғамбардың өмірінде Хадиджа сияқты әйелдер өздерінің қаржылық тәуелсіздігі мен кәсіпкерлік қабілеті арқылы қоғамда маңызды рөл атқарды. Сондай-ақ, алғашқы Ислам қағидаларында әйелдер рухани теңдікке ие болып, қоғамда отбасы мүшесі ретінде өз орнын табуға мүмкіндік алды. Исламның алғашқы уағызында әйелдердің құқықтары – мұрагерлік, неке келісімшартында келісілген шарттар, тіпті кей жағдайларда босанудан кейінгі қайта некелену мүмкіндігі – айқын көрініс тапты. Бұл үлгі әйелдерге өздерінің әлеуетін жүзеге асыруға, әлеуметтік және экономикалық тұрғыдан белсенді болуға негіз қалдырды. Мысалы, Ислам мәдениетінің өкілі - Фатима әл-Фихри тек діни емес, жалпы адамзат тарихындағы маңызды қадамның бастаушысы болған. Ол Марокко мен Тунис өңіріндегі әйелдер арасында білім мен мәдениеттің негізін қалаған, әлемдегі алғашқы университеттердің бірі – Қарауийн мешітін салдырған болатын.

Бірақ, қазіргі патриархалдық құрылымдардың күшеюіне байланысты, әйелдің бейнесі тек ана рөлімен ғана шектеле бастады. Ғасырлар бойы қалыптасқан әлеуметтік, мәдени және экономикалық нормалар әйелдерге өздерінің әртүрлі қабілеттерін толық көлемде іске асыруға мүмкіндік бермей, оларды тек отбасының күтімі мен бала тәрбиесіне шоғырландырып, басқа салада өз орнын табуға кедергі келтіреді. Нәтижесінде, әйелдің қоғамдағы рөлі азайтылып, оның жеке тұлғалығы мен кәсіби дамуының орнына, тек «ана» бейнесі үстемдікке ие бола бастады.

Бұл үрдіс әсіресе діни мәтіндердің интерпретациялану кезеңінде айқын көрінді. Қасиетті кітап ердің сөзін сөйлей бастағанда, бұл әйелдердің көпқырлы, жан-жақты бейнесін шектеп, тек қына ана рөліне ғана бағытталуына әкелді. Осы концепцияға сәйкес, қоғамдағы патриархалдық құрылымдар әйелдерді өздерінің толық әлеуетін жүзеге асырудан айырып, олардың негізгі міндеті ретінде отбасының күтімі мен бала тәрбиесін ғана белгіледі. Осылайша әйел өз өмірінде өзін "басты кейіпкер" сезіне алмайды.

Әйелдер мен дін салаларындағы мысырлық-американдық зерттеуші-ғалым Лейла Ахмед, өзінің 1992 жылғы **"Women and Gender in Islam"** еңбегінде:

*“Әйелдердің мұсылман қоғамындағы күресі – діни идеалдар мен патриархалдық шындық арасындағы өзара шиеленісті айқын көрсетеді.”*

- деп айтып өтеді. Бұл қазіргі кездегі гендерлік теңдік мәселелерін талқылағанда, тарихи контекст пен діннің бастапқы құндылықтары арасындағы қайшылықты білдіреді.

Бүгінгі таңда әлемнің көптеген бөліктерінде феминистік қозғалыс діндегі әйел рөлін қайта қарастыруға, гендерлік теңдікті қамтамасыз етуге және патриархалдық интерпретацияларды сынға алуға бағытталған. Феминистер дінді тек ежелгі дәстүрлердің жалғасы ретінде емес, әлеуметтік әділеттілік пен теңдік принциптерін іздейтін рухани жүйе ретінде көруге талпынады. Заманауи ислам феминистері, мысалы, Амина Уадуд немесе Асма Баралас секілді ғалымдар, діни мәтіндерді қайта оқу арқылы әйелдерге тиісті құқықтар мен мүмкіндіктерді қорғауға ұмтылады. Олар діндегі кейбір нұсқауларды тарихтың ерекше жағдайы ретінде қарастырып, қазіргі заман талаптарына сай жаңа интерпретациялар жасау қажеттігін айтады.

Феминист әйелдердің талпынысы дінді жоққа шығару емес, керісінше, діннің тарихи интерпретациясындағы шектеулерден арылып, өздерінің әлеуметтік, мәдени және рухани орнын табуға бағытталған. Олар өздерінің діни мұраларын қайта қарап, сол арқылы әйелдердің құқықтары мен әлеуетін арттыруды көздейді. Мұнда басты мақсат – дәстүрлі патриархал нормаларды сынға алып, діннің негізгі этикалық және рухани құндылықтарына негізделген, заманауи, тең құқықтық көзқарасты қалыптастыру. Осылайша, феминист әйелдер дінді жоққа шығарып қана қоймай, оны өз қажеттіліктеріне бейімдеп, қоғамда өз орнын табуға ұмтылады.

Пайдаланылған әдебиеттер тізімі:

1. https://plato.stanford.eduhttps://plato.stanford.edu
2. https://www.unwomen.org
3. https://en.wikipedia.org/wiki/Women\_and\_Islam
4. Ahmed, L. (1992). Women and Gender in Islam
5. https://ona.org.ru/post/175823971358/feminism-and-religion